נילי צרויה

נילי צרויה (נולדה ב-5 באוגוסט 1976) היא שחקנית תיאטרון קולנוע וטלוויזיה, יוצרת סדרת הרשת זוכת הפרסים "אישה אחת", תסריטאית, מרצה ומנחת סדנאות.

ביוגרפיה

נילי צרויה נולדה וגדלה ברחובות. אביה, יצחק צרויה, פרופסור לפיזיקה במכון ויצמן; אמה, סימון צרויה, מורה לאנגלית בתיכון קציר ברחובות. את שנות התיכון עשתה בתיכון דה שליט בעירה, ואחריהן התגייסה לצה"ל ושירתה כצפ"טית.

בשנת 2000 נרשמה ללימודי משחק בבית הספר הגבוה לאומנויות הבמה בית צבי, בו למדה משחק במשך שלוש שנים וסיימה בהצטיינות בשנת 2002. במהלך לימודיה זכתה בשבע מלגות הצטיינות מטעם בית צבי ובשלוש מלגות הצטיינות מטעם קרן שרת אמריקה ישראל. בין תפקידיה הבולטים בבית צבי: אליזבת מלכת אנגליה מתוך המחזה 'אליזבת מלכת אנגליה' מאת פרדיננד ברוקנר, בבימוי עידו ריקלין, דמויות קומיות מתוך המחזמר 'משתגעים מאהבה' בבימוי משה קפטן, מאשה מתוך 'השחף' של צ'כוב בבימוי סלבה מלצב.

בתום לימודיה, שיחקה צרויה בתיאטרון הספרייה בהצגות 'שלושה ימים של גשם', 'הבלון האדום', 'משתגעים מאהבה' ו'השועל', אותו גם תרגמה מאנגלית יחד עם השחקן גיל ויינברג. בתיאטרון הקאמרי שיחקה בהצגות 'האישה בשחור', 'המלביש', ו'אשכבה'. ובתיאטרון באר שבע גילמה את חווה אימנו במחזה 'עלי כינור' בבימויו של רפי ניב.

כעבור שנתיים מסיום לימודיה עברה ללמוד ולשחק בעיר סיאטל שבארצות הברית, שם התמחתה בשיטת סטניסלבסקי עם מאסטר ליאוניד אניסימוב. בעקבות הסדנה אניסימוב ביים את צרויה כארקדינה במחזה "השחף" וכילנה במחזה "הדוד וניה" מאת צ'כוב בתיאטרון מקומי.

בשנת 2011 סיימה צרויה תואר ראשון בהוראה ובימוי בסמינר הקיבוצים.

בתיאטרון
בשנת 2007 שבה צרויה ארצה והחלה ללמד משחק בבית הספר הגבוהה לאומנויות הבמה ׳בית צבי׳ תחת ניהולו של גרי בילו, תרגמה את המחזה 'עיר גוססת' מאת כריסטופר שין, אותו העלתה כעבור חצי שנה יחד עם השחקן ניב רז בתיאטרון הספרייה בבימוי ד"ר אבי ברכר. בנוסף החלה לפתח ולהעביר סדנאות לפיתוח מיומנויות אישיות בשפת גוף ותקשורת בינאישית לאנשי עסקים וחברות, אותם היא מעבירה עד היום.

ב-2008 חזרה לשחק בתיאטרון באר שבע בתפקידים שונים, ביניהם: אדריאנה בהצגה "קומדיה של טעויות" מאת וויליאם שייקספיר, בבימויו של נתן דטנר, דמויות ססגוניות בהצגה "הרוזן ממונטה כריסטו", בבימויו ועיבודו של עידו ריקלין, שאף זכתה בפרס הצגת השנה בשנת 2009, לוטי ווילטון בהצגה "אפריל הקסום", עדנה קליין בהצגה "ילדים חורגים לאלוהים", מדלן בהצגה 'פיאף', פאני בהצגה "למה לא באת לפני המלחמה" וקארן בהצגה "הכל אודות חוה" בבימויה של איה קפלן.

ב-2013 שיחקה בהצגה "אם יש עוד לא מצאתי" בבימויה של אורלי רביניאן ובהצגה "שני קונילמל" בבימויו של דניאל אפרת, שניהם בתיאטרון הספרייה; בהצגה "אורה הכפולה" בתיאטרון המדיטק, במחזמר "בילי שוורץ" במסגרת פסטיבל המחזמר, אשר זכה במקום הראשון בפסטיבל.

ב-2014 שיחקה במחזה השייקספירי "טיטוס אנדרוניקוס" בתפקיד טאמורה מלכת הגותים, בתרגום והפקה שעלו לראשונה בישראל, בבימויו של חן שפירא בתיאטרון הערבי-עברי ביפו.

בינואר 2015 גילמה צרויה את מדיאה בטרגדיה היוונית הקלאסית "מדיאה" מאת אוריפידס לצד אנחל בונני בתפקיד יאסון, בתיאטרון נחמני אנסמבל עיתים, בבימוי מאיר בן סימון.

משנת 2015 צרויה שיחקה במחזמר "בילי שוורץ" של תיאטרון חיפה, אשר זכה ב-4 פרסי האקדמיה כולל פרס המחזמר הטוב ביותר.

בשנת 2018 צרויה שיחקה בתפקיד הראשי במופע "סיפורים אינטימיים" על פי ספרה של ד"ר נינה פינטו-אבקסיס, לצד מיכל ויינברג והמוזיקאי אבי בנימין, תחת בימוי של השחקן אמיר קריאף. המופע מציג ברחבי הארץ ובתל אביב.

בשנת 2019 צרויה שיחקה בהצגה "עד הסוף" בתיאטרון צוותא, על-פי מחזה מקורי מאת שי שבתאי, בבימוי תמר קינן.

משנת 2021 צרויה משחקת בקומדיה "גידול ושמו בועז" בתיאטרון צוותא, ע״פ מחזה מקורי מאת אורן דיקמן, בבימוי תמר קינן.

יוצרת 
במרץ 2020 הוציאה לאוויר את סדרת הרשת "אישה אחת" שאותה יצרה, הכוללת שישה סיפורים אמיתיים של נשים החושפות את חיי המין שלהן ותשוקותיהן באמצעות שחקנית אחת.
את הסדרה יצרה צרויה בעקבות ראיונות שקיימה עם עשרות נשים, מתוכן בחרה את הסיפורים המובילים. כל פרק נוצר בסגנון דוקומנטרי ומבוסס על עדות אמיתית של אישה שביקשה להישאר אנונימית ועל כן מסופרת באמצעות צרויה, אשר מחליפה זהויות מפרק לפרק.

לטובת הפרויקט צרויה גייסה נשות קולנוע רבות, ביניהן הבמאיות: לימור שמילה, דנה לרר, טל ברנר, אילנה ריינה, מיכל גסנר.

כל יוצרות הסדרה הן נשים כאשר כל פרק נוצר על ידי צוות יוצרות שונה. את הסדרה הפיקה באופן עצמאי נילי צרויה יחד עם לינור לביא שותפתה. "אישה אחת" מופצת בחינם באינטרנט וביוטיוב, וכוללת 6 פרקים באורך כ־5 דק' לפרק.

"אישה אחת" זכתה בחמישה פרסים בארץ ובעולם:
 פרס סדרת הרשת הטובה בתחרות האקדמיה הישראלית לקולנוע וטלוויזיה 2020
 פרס IMPACT AWARD בפסטיבל מלבורן 2020 לסדרות רשת, אוסטרליה Melbourne WebFest
 פרס DIRECTING AWARD בפסטיבל ניו זילנד 2020 לסדרות רשת NZ WebFest
 פרס BEST WEB SERIES בפסטיבל קולנוע נשים בניו יורק 2021 Imagine This Film Festival
 פרס BEST WEB SERIES בפסטיבל קולנוע ותסריטים בטורונטו 2021 Toronto Film& Script Awards

השתתפה בתחרות הקולנוע הדוקומנטרי הישראלי 2019 בקטגוריית ׳תיעודי קצר׳ עם הפרק ׳אישה אחת שלא עושה סקס׳.

ובפסטיבלים נוספים בעולם: Stareable Fest ניו יורק, Buenos Aires Series ארגנטינה, Rio Webfest ברזיל, Apulia Web Fest אילטיה, BOGWEBFEST קולומביה, Miami Web Fest ארצות הברית, Berlin Lift-Off Film Festival גרמניה, Japan Web Fest יפן, LA Independent Women Film Awards ארה״ב, Minnesota WebFest ארה״ב, Bilbao Seriesland Web Fest Festival ספרד, Marseille Web Fest צרפת.

בטלוויזיה השתתפה בסדרות: "נעלמים 2", "צומת מילר", "סופשלי", "בנות הזהב", "לה פמליה", "החדש של עומרי גורדון", "איש חשוב מאוד", "מתים לרגע", "שטיסל", "מתלהבת", "תעשה לי ילד", ובפרסומות לבנק לאומי, יונידרס, אדום אדום, אוויס והוט.

צרויה הקימה את חברת "InterAction", המתמחה בפיתוח מיומנויות אישיות לאנשי עסקים וארגונים באמצעות הרצאות וסדנאות בנושאים: פיתוח מודעות ושליטה בשפת גוף, עמידה מול קהל והעברת פרזנטציה, יצירת תקשורת בינאישית אפקטיבית, ופיתוח חשיבה יצירתית.

צרויה נשואה לאדר יראון, סמנכ"ל שיווק בחברת הייטק. לזוג שני ילדים. מתגוררים בתל אביב.

תפקידים בתיאטרון

בישראל

בארצות הברית

בקולנוע
 ״עם חוקים״ (בתפקיד ליזה), סרט קולנוע (בהפקה), בימוי: דובר קוסאשווילי.
״Makinf Off" (בתפקיד נאוה), סרט קולנוע (בהפקה), בימוי: איתן ענר.
״סיפור חיים״ (בתפקיד נילי), סרט קולנוע (בהפקה), בימוי: טובה בן אשר.
"שבוע ויום" (בתפקיד הרופאה), סרט קולנוע, בימוי: אסף פולונסקי.
 "זכות השתיקה" (בתפקיד דליה), סרט קולנוע, בימוי: דינ הפרלשטיין.
 "איך להיות לבד" (תפקיד ראשי), סרט קצר, בימוי: ארז איזנשטיין.
 "פרחים של מרציפן" (בתפקיד דפנה), סרט קולנוע, בימוי: אדם קלדרון.
 "ילדים טובים" (בתפקיד מיקה), סרט קולנוע עצמאי, בימוי יאיר הוכנר.
 "Hello-Goodbye", סרט קולנוע עצמאי, קופרודוקציה ישראל-צרפת, בימוי גרהאם גיט.
 "המורה" (בתפקיד המורה), סרט קצר, מתוך קופרודוקציה בינלאומית לסרט הקולנוע Hives, בימוי בועז דבי.
 "שבלולים", סרט קצר, ערוץ 2, בימוי נאווה מנדלאיל.
 "מושלם", סרט גמר, החוג לקולנוע וטלוויזיה באוניברסיטת תל אביב, בימוי שרי בר-שביט.
 "הורים ללא הפסקה" (בתפקיד האם), מיני סדרה, אתר כללית.
 "מילי ותום", סרט גמר, המרכז האוניברסיטאי אריאל, בימוי מיכל חדד.

בטלוויזיה
 "צומת מילר" (בתפקיד מיכל), ערוץ 2, בימוי: אדיר מילר ואוהד פרח.
 "לה פמליה" (בתפקיד רווית), ערוץ 10, בימוי: אוהד פרח.
 "נעלמים 2" (בתפקיד מנחת טלוויזיה), הוט, בימוי: ירון ארזי.
 "החדש של עומרי גורדון" (בתפקיד העובדת הסוציאלית), קשת ערוץ 2, בימוי: רועי פלורנטין.
 "איש חשוב מאוד" (בתפקיד אחות של אלמה), הוט 3, כתיבה ובימוי: שירלי מושיוף.
 "מתים לרגע" (בתפקיד אמא של נעם), הוט 3, בימוי: יואב ודורון פז.
 "בנות הזהב" (בתפקיד אורנה), ערוץ 10, בימוי: שירילי דשא.
 "ההפך" (בתפקיד מיכל), סרט טלוויזיה, ערוץ 1, בימוי: עמיחי גרינברג.
 "שטיסל" (בתפקיד איריס), סדרה דרמה, yes, בימוי: אלון זינגמן.
 "מתלהבת", סדרה ערוץ 10, פרק 6. בימוי: אילן עבודי.
 "תעשה לי ילד", מיני סדרה ערוץ הוט 3, פרק 2. בימוי יובל שפרמן.

קישורים חיצוניים

 סדרה הרשת אישה אחת ביוטיוב
המלצת השבוע בתוכנית ׳סוכן תרבות׳, ערוץ כאן 11
ריאיון עם נילי צרויה באתר YNEY
ריאיון עם נילי צרויה באתר MAKO
נילי צרויה מדברת על ׳אישה אחת׳ בתוכנית ׳מרגישות יופי׳, ערוץ קשת 12
ראיון ברדיו כאן 11, בתוכנית 'כאן תרבות' עם גואל פינטו (החל מדקה 47:45)
ראיון ברדיו, 'כאן רשת ב', בתוכנית ׳בחצי היום׳ עם תמר אלמוג (החל מדקה 1:27:30)
ראיון ברדיו 103fm, בתוכנית ׳תחשבו טוב׳ עם יהודית גריסרו

שחקניות קולנוע וטלוויזיה ישראליות
שחקניות תיאטרון ישראליות
שחקני תיאטרון ישראלים
בוגרות בית צבי
בוגרי בית צבי
בוגרות תיכון דה שליט
בוגרי תיכון דה שליט
שחקניות קולנוע חרדי
ישראליות שנולדו ב-1976
ישראלים שנולדו ב-1976